Pendlere og rejsende på strækningen mellem Roskilde og Østerport kommer til at mangle et tog i timen i hele juni.

I stedet indsætter DSB busser på strækningen mellem Roskilde, Trekroner, Hedehusene og Høje Taastrup, hvor rejsende kan skifte til S-tog eller andre fjern- og regionaltog. Det skriver DSB i pressemeddelelse.

Ændringerne træder i kraft fredag efter klokken 19.30 og skyldes ifølge DSB akut mangel på lokomotivførere.

- Vi er i en situation, hvor vi henover sommeren samlet set periodevis kan komme i underskud med lokomotivførere, siger underdirektør i DSB Drift Anette Haugaard.

Manglen på personale skyldes, at lokomotivførere, som er under oplæring, skulle have været klar i juni, men nu først bliver færdige i september.

- Vi har desværre ikke fået taget højde for disse ændringer af uddannelsen i tide, forklarer Anette Haugaard.

Desuden skriver DSB, at der i øjeblikket køres så mange ekstraordinære eller ændrede togafgange - herunder id-kontrollen mod Sverige - så der bruges mere end dobbelt så mange lokomotivførere på ekstraordinær kørsel som normalt.

- Med de planlagte aflysninger generer vi færrest mulige kunder - men jeg vil selvfølgelig gerne beklage overfor de kunder aflysningerne rammer, siger Anette Haugaard.